SL Uradni list Evropske unije L 275/51

ODLOČBA KOMISIJE

z dne 29. septembra 2006

o finančnem prispevku Skupnosti za temeljno raziskavo o razširjenosti salmonele pri klavnih prašičih, ki jo je treba izvesti v državah članicah

(notificirano pod dokumentarno številko C(2006) 4306)

(2006/668/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 20 Odločbe,

ob upoštevanju naslednjega:

(1) V skladu z Odločbo 90/424/EGS mora Skupnost izvesti ali pomagati državam članicam pri izvajanju tehničnih in znanstvenih ukrepov, potrebnih za razvoj zakonodaje Skupnosti na področju veterine in za razvoj izobraževanja ali usposabljanja na področju veterine.

(2) Po členu 4 Uredbe (ES) št. 2160/2003 Evropskega parlamenta in Sveta z dne 17. novembra 2003 o nadzoru salmonele in drugih opredeljenih povzročiteljih zoonoz, ki se prenašajo z živili (2), je treba določiti cilj Skupnosti za zmanjšanje razširjenosti salmonele v čredah klavnih prašičev do konca leta 2007.

(3) Znanstveni odbor za biološka tveganja Evropske agencije za varno hrano (EFSA) je na srečanju 16. marca 2006 na zahtevo Komisije sprejel Mnenje v zvezi z „Oceno tveganj in zmanjševanjem možnosti za nastanek salmonele pri proizvodnji prašičev“. V mnenju so predlagane tehnične specifikacije za temeljno raziskavo o razširjenosti salmonele spp. pri pitancih v EU.

(4) Za določitev cilja Skupnosti so potrebni primerljivi podatki o razširjenosti salmonele v populacijah klavnih prašičev v državah članicah. Ti podatki niso na voljo, zato je treba v primernem obdobju izvesti posebno raziskavo za spremljanje razširjenosti salmonele pri klavnih prašičih, da se upoštevajo možne sezonske spremembe.

(5) V skladu z mnenjem EFSA se priporoča, da klavnice za ugotovitev prisotnosti salmonele pri prašičih za zakol vzorčijo z uporabo ileocekalnih bezgavk. Tako vzorčenje je zato treba uporabiti kot orodje za spremljanje razširjenosti salmonele pri klavnih prašičih. To raziskavo je primerno uporabiti tudi za ovrednotenje vpliva okužbe prašičev med prevozom in zadrževanjem v hlevu za začasno namestitev živali v klavnici ter okužbe trupov med postopkom klanja in sicer z uporabo tehnike jemanja brisa s trupov. Poleg tega so bile za ocenjevanje prisotnosti salmonele pri prašičih razvite serološke metode, ki se lahko uporabijo za spremljanje salmonele pri prašičih v okviru nacionalnih nadzornih programov, ki jih je treba izvesti v skladu s členom 5 Uredbe (ES) št. 2160/2003.

(6) Številne države članice so se prostovoljno javile, da bodo izvajale dodatne analize z jemanjem brisa s trupov ali izvajanjem serološke preiskave mesnega soka.

(7) Raziskava naj bi zagotovila tehnične podatke, potrebne za razvoj zakonodaje Skupnosti na področju veterine. Glede na pomembnost zbiranja primerljivih podatkov o razširjenosti salmonele pri klavnih prašičih v državah članicah jim je treba dodeliti finančni prispevek Skupnosti za izvajanje posebnih zahtev raziskave. Primerno je, da se 100 % povrne stroške laboratorijskih preskušanj, za katere velja zgornja meja. Vsi ostali stroški, kot so vzorčenje, potovanja, upravljanje itd. niso upravičeni do finančnega prispevka Skupnosti.

(8) Finančni prispevek Skupnosti je treba dodeliti pod pogojem, da se raziskava izvede v skladu z ustreznimi določbami zakonodaje Skupnosti in da izpolnjuje nekatere druge pogoje.

(9) Finančni prispevek Skupnosti je treba dodeliti, če so predvideni ukrepi učinkovito izvedeni in pod pogojem, da organi zagotovijo vse potrebne informacije v za to določenih rokih.

(10) Treba je razjasniti, kateri menjalni tečaj je treba uporabljati pri zahtevkih za plačilo, predloženih v nacionalnih valutah, kakor je opredeljeno v členu 1(d) Uredbe Sveta (ES) 2799/98 z dne 15. decembra 1998 o vzpostavitvi kmetijsko-monetarne ureditve za euro (3).

(11) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Cilj raziskave in splošne določbe

1. Raziskava se izvede, da se oceni razširjenost salmonele spp. v Skupnosti pri klavnih prašičih vzorčenih v klavnici. Raziskava bo obenem uporabljena za zbiranje podatkov o okužbi trupov v klavnicah in o povezavi med bakteriološkimi in serološkimi preskusi.

2. Rezultati raziskave se uporabijo za določitev ciljev Skupnosti, kakor je določeno v členu 4 Uredbe (ES) št. 2160/2003, in za premislek o najboljšem pristopu za bodoče ocenjevanje doseganja cilja.

3. Raziskava zajema enoletno obdobje s pričetkom 1. oktobra 2006.

4. Za namen te odločbe je „pristojni organ“ organ ali organi države članice, kakor so imenovani v skladu s členom 3 Uredbe (ES) št. 2160/2003.

Člen 2

Tehnične specifikacije

Države članice organizirajo raziskavo pri klavnih prašičih ter jo izvajajo v klavnicah od 1. oktobra 2006. Vzorčenje in analizo izvaja ali nadzoruje pristojni organ.

Vzorčenje in analiza sta izvajani v skladu z določbami iz Priloge I.

Člen 3

Zbiranje podatkov, ocenjevanje in poročanje

1. Pristojni organ, odgovoren za pripravo letnega nacionalnega poročila, v skladu s členom 9(1) Direktive 2003/99/ES Evropskega parlamenta in Sveta (4) zbere in oceni dosežene rezultate v skladu s členom 2 te odločbe ter posreduje vse potrebne podatke in svojo oceno Komisiji.

2. Komisija posreduje rezultate Evropski agenciji za varnost hrane, ki jih preuči.

3. Nacionalni zbirni podatki in rezultati so javno dostopni v obliki, ki zagotavlja zaupnost.

Člen 4

Obseg finančnega prispevka Skupnosti

1. Skupnost zagotovi finančni prispevek za stroške držav članic v zvezi z laboratorijskim preskušanjem, tj. bakteriološko odkrivanje salmonele spp. ter serotipizacijo ustreznih izolatov in serologijo.

2. Najvišji finančni prispevek Skupnosti je 20 EUR za preskus za bakteriološko odkrivanje salmonele spp., 30 EUR za serotipizacijo ustreznih izolatov ter 10 EUR za serološko preiskavo mesnega soka.

3. Finančni prispevek Skupnosti v času raziskave ne presega zneskov iz Priloge II.

Člen 5

Pogoji za dodelitev finančnega prispevka Skupnosti

1. Finančni prispevek iz člena 4 se državam članicam dodeli pod pogojem, da se raziskava izvaja skladno z ustreznimi določbami zakonodaje Skupnosti, vključno s pravili o konkurenci, oddaji javnih naročil ter ob upoštevanju naslednjih pogojev:

(a) do 1. oktobra 2006 začnejo veljati zakoni in drugi predpisi, potrebni za izvajanje raziskave;

(b) poročilo o napredku, doseženem v prvih treh mesecih raziskave, se predloži do 28. februarja 2007. Poročilo o napredku mora vsebovati vse podatke, zahtevane v Prilogi III Mnenja znanstvenega odbora za biološka tveganja, sprejetega na zahtevo Komisije, v zvezi z „Oceno tveganj in zmanjševanjem možnosti za nastanek salmonele pri proizvodnji prašičev“;

(c) najpozneje do 31. oktobra 2007 se zagotovi končno poročilo o tehnični izvedbi raziskave, skupaj z dokazili o nastalih stroških ter rezultati, doseženimi v obdobju od 1. oktobra 2006 do 30. septembra 2007; dokazila o nastalih stroških vsebujejo vsaj podatke iz Priloge III;

(d) raziskava se izvede učinkovito.

2. Na zahtevo zadevne države članice se lahko izplača predujem v višini 50 % celotnega zneska iz Priloge II.

3. Ob nespoštovanju roka iz odstavka 1(c) se plačilo finančnega prispevka postopno zmanjšanje, in sicer 25 % skupnega zneska do 15. novembra 2007, 50 % do 1. decembra 2007 in 100 % do 15. decembra 2007.

Člen 6

Menjalno razmerje za zahtevke v nacionalnih valutah

Kot menjalni tečaj za zahtevke, predložene v nacionalni valuti v mesecu „n“, se uporablja menjalni tečaj desetega dne v mesecu „n + 1“ ali prvega predhodnega dne, za katerega je tečaj naveden.

Člen 7

Uporaba

Ta odločba se uporablja od 1. oktobra 2006.

Člen 8

Naslovniki

Ta odločba je naslovljena na države članice.

V Bruslju, 29. septembra 2006 Za Komisijo Markos KYPRIANOU Član Komisije

(1) UL L 224, 18.8.1990, str. 19. Odločba, kakor je bila nazadnje spremenjena z Odločbo 2006/53/ES (UL L 29, 2.2.2006, str. 37).

(2) UL L 325, 12.12.2003, str. 1. Uredba, kakor je bila spremenjena z Uredbo Komisije (ES) št. 1003/2005 (UL L 170, 1.7.2005, str. 12).

(3) UL L 349, 24.12.1998, str. 1.

(4) UL L 325, 12.12.2003, str. 31.

PRILOGA I Tehnične specifikacije v skladu s členom 2 1. Vzorčenje Najmanjše število prašičev, ki so bili v prejšnjih 3 mesecih na ozemlju države članice, se v skladu s preglednico 1 naključno vzorči. Preglednica 1 Najmanjša velikost vzorca Število prašičev v populaciji Najmanjša velikost vzorca (1) > 20 000 000 2 400 10 do 20 000 000 1 067 2 do 10 000 000 600 < 2 000 000 384 Zaradi možnosti, da bi bili nekateri vzorci iz različnih vzrokov izločeni iz preiskave, države članice za analizo zberejo 10 % več vzorcev. Vzorčenje je stratificirano po mesecih, da se zagotovi zajetje različnih obdobij. Vzorčenje je stratificirano po sodelujočih klavnicah in proporcionalno po njihovih zmogljivostih. Vsaka država članica uvrsti vse klavnice glede na proizvodnjo pitancev v prejšnjem letu. Tako vsaka država članica opredeli tiste obrate, ki predstavljajo 80 % vseh zaklanih pitancev. Skupno število prašičev in trupov za vzorčenje v vsaki klavnici, vključeni v raziskavo, se oceni tako, da se pomnoži velikost vzorca (npr. 2 400) z deležem v prejšnjem letu predelanih pitancev. Na primer, če ena klavnica predstavlja 25 % zaklanih pitancev v izbrani klavnici (od teh, ki predstavljajo vsaj 80 % vseh zaklanih pitancev v vsaki državi članici), potem se torej vzorči 600 (2 400 × 0,25) prašičev. Ti se enakomerno razdelijo, tako da se v 12 mesecih vsak mesec vzorči 50 prašičev. Naslednji primer je prikazan v preglednici 2. Če klavnica ne obratuje več, če je bil odprt nov obrat ali je predvidena znatna sprememba v načrtovani proizvodnji v obratu v času preiskave, se ocenjena proizvodnja seveda ustrezno prilagodi. Preglednica 2 Ponderiranje klavnic za namen dodelitve števila pitancev, ki jih je treba vzorčiti v vsaki klavnici; izračun števila vzorčenih živali na klavnico Klavnica matična številka Število pitancev, predelanih v prejšnjem letu Odstotek skupnega zakola, vključenega v raziskavo Število odvzetih vzorcev na klavnico Število vzorcev na mesec (/12) AXD 88 000 17,6 0,176 × 2 400 = 422,4 422,4:12 = 36 SVH 25 000 5,0 TPB 75 000 15,0 MLG 100 000 20,0 GHT 212 000 42,4 Skupaj 500 000 (2) 100,0 Za vsako klavnico se za vsak mesec naključno izbere število med 1 in 31. Če je naključno izbrana številka dan zakola v tem mesecu, potem je ta dan izbran za vzorčenje. Če ni, potem je naključno izbrana nova številka. Ta postopek se izvaja enkrat mesečno in ponavlja v skladu s številom vzorcev, ki jih je treba zbrati v tej klavnici. Na primer, za klavnico AXD se postopek ponovi vsaj 36-krat, da se naključno izbere 36 delovnih dni. Seveda je mogoče vzorčiti tudi več kot en trup na isti dan. Ker je lahko število zaklanih živali na določen dan zelo različno, se na dan zakola naključno izbere posamezna žival za vzorčenje. Na izbrani dan je znano skupno število izbranih živali in osebje klavnice nato naključno izbere trup ali trupe z uporabo obrazca za naključno izbiranje, ki je bil ustvarjen z uporabo največjega števila, ki presega najvišje možno število pitancev, zaklanih na kateri koli dan v kateri koli klavnici v državi članici. Preglednica za naključni izbor lahko izgleda, kot je prikazano v preglednici 3. Preglednica 3 Preglednica za naključni izbor Klavnica Dan v mesecu Identiteta trupa (3) AXD 19 5 4 2 12 124 12 2 8 59 Iz temeljne raziskave so izključene naslednje živali: — živali z živo težo manj kot 50 kg in več kot 170 kg, — živali, ubite v prisilnem zakolu, — vsak trup, ki je v celoti prizadet. 2. Vzorci 2.1 Vzorčenje na splošno Zbirajo se naslednji vzorci: — Skupek ileocekalnih bezgavk ali vsaj 5 posameznih ileocekalnih bezgavk vseh izbranih prašičev. Če je mogoče, se zbere vsaj 25 gramov bezgavk brez masti ali veznih tkiv. — Odvzemanje brisa z gobo na štirih mestih, v skladu z odstavkom 2(3), na trup od skupno vsaj 384 prašičev, naključno izbranih med izbranimi prašiči. Metoda odvzemanja vzorcev z abrazivno gobo se uporablja v skladu z zadnjo različico standardov ISO 17604. Vzorčenje se izvaja v Belgiji, na Češkem, Danskem, v Franciji, na Irskem, Cipru, v Latviji, Litvi, Avstriji, na Poljskem, v Sloveniji, na Švedskem in v Združenem kraljestvu. — Vzorec mišičnega tkiva za serološko preiskavo mesnega soka ali krvi (če je enakovredna metodi preiskave mesnega soka) vseh izbranih prašičev. Vzeti je treba dovoljšen del vratne mišice ali mišice diafragme za pridobitev zadostne količine mesnega soka, da se lahko del zamrzne in shrani za kasnejše primerjalne raziskave. Vzorčenje se izvaja na Danskem, v Nemčiji, Franciji, na Irskem, Cipru, v Litvi, na Nizozemskem, v Sloveniji, na Švedskem in v Združenem kraljestvu. V klavnicah se vodijo evidence o vzorčenem mišičevju, uri in dnevu vsakega vzorčenja ter uri in imenu kurirja, ki vzorce dostavlja. 2.2 Podrobnosti o vzorčenju ileocekalnih bezgavk Odpre se mezenterij med cekumom in delom ileuma, ki je najbližje cekumu tako, da ileocekalne bezgavke pridejo na površje odprtega dela. Če se zbira posamezne bezgavke, se ti brez noža, vendar z orokavičenimi prsti, poberejo iz tako odprtega mezenterija. Bezgavke ali skupek se položijo v plastično vrečko, ki je opremljena z datumom, uro, identifikacijsko oznako klavnice in identifikacijsko oznako vzorca. 2.3 Podrobnosti o vzorčenju trupov s površinskim jemanjem vzorca brisa Vzorčenje trupov se izvaja po evisceraciji in pred zamrzovanjem. Bris se vzame s približno 100 cm2 velike površine na mesto z eno samo abrazivno gobo za vsa spodaj navedena in oštevilčena mesta v skladu s Prilogo A standardov ISO 17604. — Zadnji del telesa, srednji del (9) — Abdomen, bočni del (trebuh, 3) — Srednji hrbtni del (sredina hrbta, 4) — Čeljustni del (7) Za jemanje brisa se za dvoje mest uporabi ena stran gobe, ki se jo nato obrne za uporabo na preostalih dveh mestih; ta postopek se izvaja z drgnjenjem. Uporabi se dovolj pritiska, da se spodnji del trupa rahlo (2–5 mm) odmakne od vzorčevalnika. Z gobo se po vsakem vzorčenem mestu približno desetkrat podrgne tako v vertikalni kot horizontalni smeri. Če se uporabljajo šablone, je treba paziti, da ne pride do navzkrižne kontaminacije med trupi. Vzorec se med hrambo in prevozom hrani na največ 7 °C. Plastična vrečka je opremljena z datumom, uro, identifikacijsko oznako klavnice in identifikacijsko oznako vzorca. 3. Prevoz Vzorce je treba poslati v 36 urah s hitro pošto ali kurirjem v ustrezen laboratorij, kamor ne smejo priti kasneje kot 72 ur po vzorčenju. Vzorce, dostavljene po 72 urah po vzorčenju, se zavrže, razen če se analiza začne v 96. urah po vzorčenju in so bili vzorci nepretrgoma hlajeni. 4. Analiza vzorcev Analiza in serotipizacija potekata v nacionalnem referenčnem laboratoriju (NRL). Kadar nacionalni referenčni laboratorij nima zmogljivosti za izvajanje vseh analiz ali odkrivanja ne izvaja rutinsko, lahko pristojni organi za izvajanje analiz imenujejo omejeno število drugih laboratorijev, vključenih v uradni nadzor nad salmonelo. Ti laboratoriji morajo imeti dokazane izkušnje pri uporabi zahtevane metode odkrivanja, vzpostavljen sistem zagotavljanja kakovosti v skladu s standardom ISO 17025 in biti pod nadzorom NRL. V laboratoriju se vzorci hladijo do bakteriološkega pregleda, ki se opravi v 24 urah po prejemu, tako da se ta analiza začne najkasneje 96 ur po odvzemu vzorca. Vzorec mišičevja za serologijo se zamrzne do analize, ki se izvede takoj po odmrzovanju. 4.1 Priprava vzorca za bakteriologijo Bezgavke se pred analizo površinsko dekontaminira tako, da se jih pomoči v absolutni alkohol ter posuši z zrakom. Vse bezgavke se zberejo in zaprejo v plastično vrečko, kjer se jih nato potolče s kladivom, da se bezgavke zdrobijo. Homogenizirane bezgavke se stehtajo in položijo v predhodno segreto razkuženo posodo s puferirano peptonsko vodo (pPW), v raztopini 1:10. Posode se inkubira za skupno (18 ± 2) ur pri (37 ± 1) °C. V laboratoriju se glede na vzorce brisa doda 100 ml BPW za predobogatitev. Vzorci se čez noč inkubirajo pri 37 °C ter pregledajo glede salmonele z uporabo metode s poltrdimo gojiščem po Rappaportu-Vassiladisu (MSRV) (osnutek Priloge D standardov ISO 6579: 2002(E)). 4.2 Metoda odkrivanja za bakteriologijo Uporablja se metoda, ki jo priporoča Referenčni laboratorij Skupnosti za salmonelo iz Bilthovna na Nizozemskem. Ta metoda je opisana v sedanji različici osnutka Priloge D ISO 6579: 2002: „Odkrivanje salmonele spp. v živalskih fekalijah in vzorcih v primarni fazi vzreje“. Po tej metodi se MSRV uporablja kot edino sredstvo za selektivno obogatitev. 4.3 Serotipizacija Vse izolirane seve, potrjene kot salmonele spp., se serotipizira v skladu s shemo Kaufmann-White. Za zagotavljanje kakovosti se v referenčni laboratorij Skupnosti pošlje 16 tipiziranih in 16 netipiziranih izolatov. Če je izoliranih manj sevov, se pošlje vse. 4.4 Fagotipizacija Kadar so izolati salmonele serovar Typhimurium in salmonele serovar Enteritidis fagotipizirana (neobvezno), se uporabljajo metode, ki jih je za fagotipiziranje salmonele opisal referenčni center SZO Agencije za zdravstveno varstvo, Colindale, Združeno kraljestvo. 4.5 Preskušanje protimikrobne občutljivosti V primeru preskušanja protimikrobne občutljivosti (neobvezno) se uporabi validirana in nadzorovana metoda preskušanja, kot so te, ki jih priporoča Nacionalni odbor za klinične laboratorijske standarde (National Committee for Clinical Laboratory Standards, NCCLS, po 1. januarju 2005: „Inštitut za klinične in laboratorijske standarde“ (Clinical and Laboratory Standards Institute – CLSI)). Sprejemljiva sta tako metoda difuzije v agarju (agar diffusion) kot metoda makrodilucije v bujonu (broth dillution). Rezultati bodo sporočeni kot kvantitativni podatki (najmanjša inhibicijska koncentracija za metode razredčitve in premer zone inhibicije za metode difuzije) in kvalitativni podatki (delež odpornih izolatov). Kvalitativni podatki temeljijo na razlagi v skladu epidemiološkimi presečnimi vrednostmi, ki jih je predstavil Evropski odbor za preskušanje za protimikrobne občutljivosti (EUCAST), na: http://www.eucast.org Izolate se preskuša na občutljivost na protimikrobne snovi, naštete spodaj: — Ampicilin ali amoksicilin — Tetraciklin — Kloramfenikol — Florfenikol — Nalidinska kislina — Ciprofloksacin (zaželeno) ali enrofloksacin — Sulfonamid (zaželeno sulfametoksazol) — Sulfonamid/trimetoprim ali trimetoprim — Gentamicin — Streptomicin — Kanamicin (zaželeno) ali neomicin — 3 generacija cefalosporina (zaželeno cefotaksim) — Kolistin (neobvezno) Pred začetkom raziskave se države članice vzpodbuja, da organizirajo izobraževanje za vključene strani. 5. Evidence in hramba vzorcev Bakteriološke evidence o vseh obdelanih vzorcih se hranijo v enaki ali primerljivi obliki, kot primer v preglednici 4. Vse izolirane seve je treba shraniti v prostorih NRL posameznih držav članic, dokler je zagotovljena celovitost sevov za najmanj 5 let. Vsi vzorci mesnega soka za serološko preiskavo se hranijo v zamrznjeni obliki 2 leti. Preglednica 4 Primer evidenc, ki jih je treba imeti o vseh obdelanih vzorcih Vzorec Potrdilo o prejemu Analiza Oznaka vzorca + tip (4) Identifikacijska oznaka klavnice Naziv Datum Ura Naziv Datum Ura Poz. ali neg. Serovar Tip faga Antibiogram Identifikacijska oznaka hrambe 1 B EU012 PW 3-10-06 12:00 AB 3-10 14:00 Neg. 2 L EU023 PW 4-10 12:30 AB 4-10 14:00 Poz. Typh DT104 ASTSu (IDnr) 3 L EU083 PW 8-10 16:30 AB 9-10 9:00 Poz. Agona Se ne uporablja (5) ASTE (IDnr) 6. Poročanje držav članic Pristojni organ, odgovoren za pripravo letnega nacionalnega poročila o spremljanju salmonele pri živalih v skladu s členom 9 Direktive 2003/99/ES, zbere in oceni rezultate ter poroča Komisiji. Poročila vsebujejo vsaj naslednje podatke: 6.1 Splošni opis izvajanja programa — opis populacije, zajete v raziskavi, stratificiran glede na zmogljivosti klavnice, — opis postopka naključne izbire, vključno s sistemom obveščanja, — izračunan obseg vzorca, — podrobnosti o organih in laboratorijih, ki sodelujejo pri vzorčenju/preskušanju/tipiziranju, — skupne rezultate raziskave (serološko in bakteriološko analizirane vzorce, število pozitivnih, serovar, tip faga in preskus protibiotske odpornosti). 6.2 Popolni podatki o vsaki vzorčeni živali in ustrezni rezultati preskušanja Države članice predložijo rezultate raziskave v obliki neobdelanih podatkov, pri čemer uporabijo objektni katalog in obrazce za zbiranje podatkov, ki jih zagotovi Komisija. Navedeni katalog in obrazce izdela Komisija: — sklic na klavnico, — zmogljivost klavnice, — datum in ura vzorčenja, — sklic na vzorce (npr. številka), — tip vzetega vzorca: bezgavke, bris trupa, — datum pošiljanja v laboratorij. Naslednji podatki se zberejo v državah članicah za vsak vzorec, poslan v laboratorij: — identifikacijska oznaka laboratorija (če sodeluje več laboratorijev), — prevozna sredstva za vzorce, — datum sprejema pošiljke v laboratorij, — teža vzorca, v primeru preskušanja bezgavke, — rezultat posameznega preskušanja: „negativen“ ali v primeru pozitivnega za salmonela spp. tudi rezultat serotipizacije serovarja salmonela ali „netipiziran“, — rezultat sevov, pri katerih se uporablja preskušanje za protimikrobno občutljivost in/ali fagotipizacija. (1) Na podlagi neskončne populacije (> 100 000 na leto), ocenjene razširjenosti 50 %, stopnje zanesljivosti 95 % in natančnosti 2, 3, 4 in 5 %. (2) To število predstavlja vsaj 80 % zaklanih pitancev v državi članici. (3) Npr. vzorčiti je treba 5. trup, ki ga je treba predelati 19. dan v tem mesecu. (4) Vrsta vzorca: L = bezgavke, B = bris, MS = mesni sok. (5) Se ne uporablja (fagotipizacija se izvede po izolaciji Salmonelle Typhimurium in Salmonelle Enteritidis).

PRILOGA II Najvišji finančni prispevek Skupnosti državam članicam (EUR) Država članica Znesek Belgija – BE 25 584 Češka – CZ 25 584 Danska – DK 48 396 Nemčija – DE 86 400 Estonija – EE 9 984 Grčija – EL 9 984 Španija – ES 62 400 Francija – FR 48 396 Irska – IE 23 808 Italija – IT 15 600 Ciper – CY 23 808 Latvija – LV 19 968 Litva – LT 23 808 Luksemburg – LU 9 984 Madžarska – HU 15 600 Malta – MT 9 984 Nizozemska – NL 38 412 Avstrija – AT 25 584 Poljska – PL 37 726 Portugalska – PT 15 600 Slovenija – SI 23 808 Slovaška – SK 9 984 Finska – FI 9 984 Švedska – SE 23 808 Združeno kraljestvo – UK 31 584 Skupaj 675 778